als_Latn dik_Latn ron_Latn
Në gjykimin e Ardian Mehmetit, Valon Shalës, Genc Selimit dhe Nuredin Sylejmanit, të akuzuarve për vepra që lidhen me terrorizëm dëshminë e tij i ftuar nga prokurori e dha Nuredin Gashi.
Prokurori i EULEX-it e pyeti dëshmitarin për raportet me të akuzuarin Genc Selimi.
Dëshmitari Gashi tregoi se të akuzuarin Selimi e kishte baxhanak.
Prokurori Drew Angel më tutje e pyeti dëshmitarin nëse Genc Selimi ia kishte përmendur imamët Shefqet Krasniqi, Zeqirja Qazimi, apo xhaminë EL- Kudus.
Dëshmitari mohoi se me Selimin bisedoi ndonjëherë për fenë.
“Ne nuk kemi biseduar asnjëherë lidhur me fenë dhe nuk mi ka përmendur”, ishte përgjigjja e dëshmitarit.
Prokurori Drew Angel më pas e ballafaqoi dëshmitarin me disa fotografi në të cilat shihej i akuzuari Genc Selimi.
Në njërën nga këto fotografi Selimi shihej i armatosur, ndërsa prokurori e pyeti dëshmitarin se çfarë rroba kishte veshur i akuzuari në foton ku shihej me armë.
Pyetjen e prokurorit e kundërshtoi Valon Shala, avokati i Genc Selimit me arsyetimin se nuk kishte aftësi që të identifikojë rrobat apo armët, pasi që nuk ishte një ekspert dhe nuk ishte ftuar si i tillë.
Pyetjet e radhës të prokurorit Angel kishin të bënin me njohuritë kompjuterike të dëshmitarit.
Prokurori i EULEX-it Drew Angel ishte i interesuar të dijë nga dëshmitari se a kishte ai qasje në kompjuterin e të akuzuarit Genc Selimi.
“Unë kam shkathtësi minimale kompjuterike, po disa gjëra të vogla di”, u përgjigj dëshmitari Gashi.
Angel më pas e pyeti dëshmitarin se pse Genc Selimi kishte shkuar tek ai për të kërkuar ndihmë lidhur me kompjuterin e tij?
“Nuk e di, jam përgjigjur edhe me herët ne këtë pyetje, nuk kam ndërhy në kompjuterin e Gencit, hard-diskun e ka pasë të prishur, unë vetëm një hard-disk tjetër e kam ngjitur me provua” ,tha Gashi.
Seanca e radhës në këtë gjykim do të mbahet më 4 korrik, ndërsa është planifikuar që të dëgjohen edhe 4 dëshmitarë.
Valon Shala, Ardian Mehmeti, Genc Selimi, Nuredin Sylejmani dhe Musli Hyseni akuzohen për organizimin dhe drejtimin e një grupi terrorist, pjesëmarrjen në grup terrorist, përgatitjen e veprave penale terroriste, prodhimin e paligjshëm të materialeve shpërthyese, posedimin e paligjshëm të armëve dhe të eksplozivëve, nxitjen e urrejtjes fetare, sulmin e rëndë në territorin e Kosovës, si dhe kryerjen e terrorizmit brenda territorit të Sirisë.
Të akuzuarit kanë mohuar pretendimet e prokurorisë duke u deklaruar të pafajshëm.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn